**Čo je to referát?**

Hlavným účelom referátu je zosumarizovať hlavné myšlienky pôvodného textu (zdroja spracovávaného referátom) a oddeliť tieto hlavné myšlienky od sekundárnych detailov. Napísať referát teda znamená v skrátenej podobe prerozprávať zmysel textu. Synonymami pre referát môžu byť resumé, sumár (anglicky summary) alebo konspekt. Referát nemusí nevyhnutne kopírovať štruktúru zdroja. Dôležité je zachovať myšlienky a ich vzájomné prepojenie.

Dobre spracovaný referát odbremeňuje svojho tvorcu od opätovného a predovšetkým podrobného čítania zdroja. S takýmto textom je jednoduchšie ďalej pracovať pri písaní rozsiahlejšej práce, napríklad seminárnej, bakalárskej alebo diplomovej. Z tohto dôvodu je dobré do referátu značiť aj čísla strán, kde sa o tej-ktorej z myšlienok v zdroji píše podrobnejšie. To môže nielen autorovi referátu, ale aj potenciálnym čitateľom uľahčiť orientáciu v zdroji, ak vznikne potreba znova s ním pracovať. V referáte je možné používať aj citácie, pričom je najlepšie ich zachovávať v pôvodnom jazyku. Netreba tiež zabúdať na značenie strany, z ktorej citácia pochádza.

Referát nie je iba kompiláciou parafráz textu zdroja. Je výsledkom aktívneho procesu čítania a uvažovania o texte. Zároveň však neobsahuje dojmy a názory autora referátu, pretože hlavným cieľom referátu je v skrátenej podobe zachovať význam pôvodného textu. Referát je čítanie, ktoré vyžaduje zvýšenú pozornosť čitateľa. Výsledkom môže byť, že si čitateľ z textu zapamätá viac. Platí to predovšetkým pre takéto čítanie odborných textov. Z tohto hľadiska sa dá referát nadľahčene prirovnať k tomu, čo robil hrdina románu Konstatina Vaginova Труды и дни Свистонова: „Свистонов лежал в постели и читал, т. е. писал, так как для него это было одно и то же.“

Jednou z podmienok pre získanie zápočtu je napísať referát odborného textu. Odporúčaný rozsah referátu je 1 až 1,5 strany. Takto pripravený referát študent odprezentuje na seminári. Referát je potrebné odoslať vyučujúcemu na mailovú adresu ([kap.jakub@gmail.com](mailto:kap.jakub@gmail.com)) aspoň ráno v deň konania seminára, na ktorom bude referát odprezentovaný.